Thomas Skriver Jensen (S), 2023-04-25:
Tak for det, formand, og tak til SF for det her beslutningsforslag og dermed også muligheden for at diskutere vores karakterskala og vores uddannelsespolitiske problemer generelt.
Helt konkret ønsker SF at pålægge regeringen at indkalde til forhandlinger om en ny karakterskala inden udgangen af indeværende kalenderår, altså 2023.
I Socialdemokratiet er vi ambitiøse på vegne af vores uddannelsessystem, hvilket tydeligt udspiller sig i regeringsgrundlaget, som opstiller en række vigtige mål for at skabe bedre uddannelser i Danmark.
Vi ønsker en grundskole, som er mere virkelighedsnær, hvor undervisningen motiverer flere elever til fordybelse, hvor mulighederne er bedre for de elever, som lærer bedst med en praktisk tilgang til læring, hvor flere elever trives bedre, og hvor vi kan give nogle svar til de elever, som sidder med fødderne oppe nede på bagerste række og stiller spørgsmålene: Hvorfor skal jeg lære det her, og hvad skal jeg bruge det her til?
Det skylder vi eleverne.
Vi ønsker bedre muligheder for potentialegruppen på omkring 42.000 unge, som i dag står uden for både uddannelse og arbejdsmarked.
Det er en gruppe unge, som fortjener mere, end vi giver dem i dag.
Hvad end det skyldes et fysisk handicap, et forfejlet uddannelsesforsøg eller noget helt tredje, skal samfundet være bedre til at gribe de unge.
Vi ønsker, at flere unge vælger en faglært uddannelse, og vi ser det som et problem, at optaget på landets erhvervsskoler er faldende.
Det gør det sværere at løse klimakrisen, og det svækker vores velfærdssamfund.
Og hvis vi skal lykkes med den ambition, kræver det bedre sammenhæng, et større samspil mellem erhvervsskole og grundskole, det kræver mere oplysning til unge, som står over for et uddannelsesvalg, og så kræver det investeringer i kvalitet.
Når jeg lige nævner de her tre fokusområder, er det ikke, fordi jeg er blevet konfus, og det er heller ikke, fordi jeg prøver at skabe en større depression her i lokalet over mængden af brændende platforme i vores uddannelsessystem end højst nødvendigt.
Det er bare for at sætte problemerne lidt i perspektiv.
For en ny karakterskala er en stor mundfuld, og det er behæftet med store usikkerheder, bekymringer og nervøsitet blandt institutioner, blandt lærere, blandt forældre og, næsten vigtigst af alt, blandt elever, foruden en regning, der mig bekendt ikke samles op i forslaget, sådan som det ligger her.
I Socialdemokratiet anerkender vi faktisk det problem, som SF rejser med det her beslutningsforslag, og vi vil heller ikke afvise at gå nærmere ind i en drøftelse af karakterskalaen på et senere tidspunkt.
Vi mener bare ikke, at det på nuværende tidspunkt bør være en topprioritet at ændre den skala, vi har nu, og derfor støtter vi ikke forslaget.
Jo, og det er også derfor, jeg siger, at jeg overhovedet ikke vil afvise, at vi på et tidspunkt skal gå ind i diskussioner om det her
For mig er det bare væsentlig vigtigere at tage hånd om de, så vidt jeg husker godt 10 pct. – 10 pct. – der i dag går ud af vores folkeskole uden faktisk at kunne læse og skrive.
Så vi bliver nødt til at diskutere, om man kan have en karakterskala, der kan gå i minus; det vil jeg gerne være med til.
Men jeg synes, at det andet er vigtigere, og jeg synes, at det kræver vores fulde fokus, og jeg vil være bekymret for, at hvis vi trækker en hel masse problemer ned over hovedet på både os herinde, men sådan set også institutionerne derude, bliver det et stressende virvar, der bliver svært at forholde sig til.
Det er min bekymring.
Det, der er vigtigt for mig, bare for lige at tage fat på den første kommentar, er ikke tallet i sig selv.
Det er, at vi får skabt en skole, hvor de elever, som får -3 eller 00 eller for den sags skyld lige klarer den med et 02, bliver dygtigere, hvor de får bedre muligheder for at kunne lære, og hvor de, hvis de har behov for at lære mere med noget praktik, får mulighed for det.
Og for at følge op på det sidste spørgsmål vil jeg sige, at jeg ikke ved, hvor lang tid det tager.
Altså, det er jo nogle ret omfattende problemer.
Det kan jeg ikke sige noget om hvor lang tid kommer til at tage at løse, så det bliver svært at svare på.